Die Suid-Afrikaanse munisipale verkiesing van 2021 is op 1 November 2021 gehou om rade vir alle distriks-, metropolitaanse en plaaslike munisipaliteite in elk van die land se nege provinsies te verkies. Dit was die sesde munisipale verkiesing in Suid-Afrika sedert die einde van apartheid in 1994. Munisipale verkiesings word elke vyf jaar gehou, die vorige munisipale verkiesing is in 2016 gehou. President Cyril Ramaphosa het op 21 April 2021 aangekondig dat die verkiesing op Woensdag 27 Oktober 2021 gehou sal word. Die konstitusionele hof het die versoek om die datum uit te stel, verwerp. Plaaslike regering in Suid-Afrika bestaan uit drie soorte munisipaliteite. Die grootste metropolitaanse gebiede word deur metropolitaanse munisipaliteite bestuur, terwyl die res van die land in distriksmunisipaliteite verdeel is, wat elk uit verskeie plaaslike munisipaliteite bestaan. Na die 2016-verkiesing was daar agt metropolitaanse munisipaliteite, 44 distriksmunisipaliteite en 205 plaaslike munisipaliteite. Die rade van metropolitaanse en plaaslike munisipaliteite word verkies deur middel van 'n stelsel van gemengde-lid proporsionele verteenwoordiging, waarin die helfte van die setels in elke munisipaliteit verkies word via die wennerstelsel in wyke met 'n enkele raadslid en die ander helfte van die setels word toegeken volgens die proporsionele verteenwoordigingstelsel (PV).